**Фры́да Ка́ло дэ Рыве́ра** (ісп.: Frida Kahlo de Rivera ці **Магдале́на Ка́рмэн Фры́да Ка́ло Кальдэро́н)** (ісп.: Magdalena Carmen Frieda Kahlo Calderón; Кояакан, Мехіка 6 ліпеня 1907 — 13 ліпеня 1954), — мексіканская мастачка, найбольш вядомая аўтапартрэтамі, жонка мастака Дыега Рыверы, падтрымлівала камуністычную партыю.

Усё жыццё ў яе быў слабы стан здароўя — у дзяцінстве яна хварэла на поліяміэліт, а таксама ў падлеткавым узросце перанесла сур’ёзную аўтамабільную аварыю, пасля якой была вымушана прайсці шматлікія аперацыі, якія паўплывалі на ўсё яе жыццё.

Мексіканская культура і мастацтва народаў дакалумбавай Амерыкі моцна паўплывалі на яе творчасць. Мастацкі стыль Фрыды Кало зрэдку характэрызуюць як наіўнае мастацтва ці фолк-арт. Заснавальнік сюррэалізма Андрэ Брэтон прылічваў яе да сюррэалістаў.

Біяграфія
---------

Фрыда Кало ва ўзросце 12 гадоў
Фрыда Кало нарадзілася 6 ліпеня 1907 году ў горадзе Коякан, недалёка ад Мехіка (пазней яна змяніла год нараджэння на 1910 — год Мексіканскай рэвалюцыі). Яе бацька — Гільерма Кало, немец яўрэйскага паходжання быў мастаком і фатографам. Маці Фрыды, Мацільда Кальдэрон, з’яўлялася мексіканкай з індзейскімі каранямі, была хатняй гаспадыняй. Акрамя Фрыды ў сям’і было яшчэ пяць сясцёр. Фрыда развівалася дзякуючы амаль выключна бацьку, маці была вельмі рэлігійнай асобай і часта спрачалася з дачкой.

У дзяцінстве хварэла поліяміэлітам, з-за чаго ў яе на ўсё жыццё засталіся крыху дэфармаваныя ногі. Хаваючы гэта, да канца жыцця яна насіла доўгія спадніцы. Гэты ранні вопыт барацьбы за права паўнавартаснага жыцця ўмацаваў характар Фрыды.

Фрыда займалася боксам і іншымі відамі спорту. У 15 гадоў яна паступіла ў «Прэпараторыю» (Нацыянальную падрыхтоўчую школу), адну з найлепшых школ Мексікі, з мэтай вывучаць медыцыну. З 2000 вучняў у гэтай школе было толькі 35 дзяўчын. Фрыда адразу зарабіла аўтарытэт, стварыўшы з 8 іншымі вучнямі закрытую групу «Качучас». Яе паводзіны часта называлі эпатажнымі.

У Прэпараторыі адбылася яе першая сустрэча з будучым мужам, вядомым мексіканскім мастаком Дыега Рыверай, які з 1921 па 1923 працаваў у Падрыхтоўчай школе над роспісам «Стварэнне».

У 18 гадоў, 17 верасня 1925 года, Кало трапіла ў сур’ёзную аварыю. Аўтобус, на якім яна ехала, сутыкнуўся з трамваем. Фрыда атрымала сур’ёзныя траўмы: трайны пералом пазваночніку (у паяснічнай вобласці), пералом ключыцы, зламаныя рэбры, трайны пералом тазу, адзінаццаць пераломаў касцей правай нагі, раструшчаную і вывіхнутую ступню, вывіхнутае плячо. Акрамя таго, яе жывот і матка былі праткнутыя металічным поручням, што сур’ёзна пашкодзіла яе рэпрадуктыўную функцыю. Яна была прыкаваная да ложка, а праблемы са здароўем засталіся на ўсё жыццё. У далейшым, Фрыда перанесла некалькі дзясяткаў аперацый, на працягу месяцаў не выходзячы з бальніц. Яна, нягледзячы на вялікае жаданне, так і не здолела стаць маці.

Менавіта пасля трагедыі яна ўпершыню папрасіла ў бацькі пэндзлі і фарбы. Для Фрыды зрабілі адмысловы падрамнік, які дазваляў маляваць лежучы. Пад балдахінам ложка прымацавалі вялікае люстэрка, каб яна магла бачыць сябе. Першай карцінай стаў аўтапратрэт, што назаўсёды вызначыла асноўны кірунак творчасці: *«Я малюю сябе, таму што шмат часу баўлю ў адзіноце і таму што з’яўляюся той тэмай, якую ведаю лепей за ўсё».*

У 1928 годзе яна стала сябрам Мексіканскай камуністычнай партыі. У 1929 годзе Фрыда Кало стала жонкай Дыега Рыверы. Яму было 43 гады, ёй 22. Набліжала двух мастакоў не толькі мастацтва, але і агульныя палітычныя перакананні — камуністычныя. Іх бурнае асабітае жыццё стала легендай. Праз шмат гадоў Фрыда казала: *«У маім жыцці было дзве аварыі; першая — калі аўтобус сутыкнуўся з трамваем, другая — гэта Дыега»*. У 1930 годзе ў Фрыды здарыўся выкідыш. У наступным годзе, яна пазнаёмілася з доктарам Леа Элаэсарам, які стаў яе сябрам. Стан здароўя Кало стаў пагаршацца. У 1932 годзе, яна разам з мужам пераехала ў Дэтройт, ЗША. У гэты час памерла яе маці, а ў самой Фрыды адбыўся чарговы выкідыш. Пад уплывам гэтых здарэнняў Кало малюе карціну для *Шпіталю Генры Форда*. Муж Фрыды у гэты час меў раман з яе сястрой. Гэте вымушанае знаходжанне за мяжой, у развітай індустрыяльнай краіне, прымусіла яе вастрэй адчуць нацыянальныя адрозненні.

З таго часу Фрыда з асаблівым замілаваннем адносілася да мексіканскай культуры, калекцыянавала старажытныя творы нацыянальнага мастацтва, нават у паўсядзённым жыцці насіла нацыянальныя касцюмы.

У 1937 годзе Фрыда Кало прымала ў сваім доме Льва Троцкага з жонкай, з якім ў Кало быў раман. Лічыцца, што з’ехаць Троцкага вымусіла занадта моцнае захапленне тэмпераментнай мексіканкай. У 1940 годзе Троцкі быў забіты. У 1938 годзе правяла сваю першую выстаўку ў Нью-Ёрку, якая прайшла вельмі паспяхова. У гэты час Фрыда мела блізкія адносіны з фатографам *Нікаласам Мюрэем*. Наступная выстаўка ў Парыжы прайшла таксама з вялікім поспехам, адну яе карціну нават набыў Луўр, што ўзмацніла яе патрыятычныя пачуцці. Некаторы час Кало цікавілася сюррэалізмам, але хутка расчаравалася.

Бацька Фрыды памёр ад сардэчнага прыступу ў 1941 годзе. У 1950 годзе Кало мела сем аперацый на пазваночніку, які яна пашкодзіла яшчэ ў маладосці. Агулам яна правяла ў шпіталі дзевяць месяцаў. Пасля гэтага Фрыда магла рухацца толькі з дапамогай інваліднага крэсла, яна прымала моцныя болеспатольныя сродкі, што паўплывала на яе творчасць.

У 1953 годзе адбылася яе першая асабістая выстаўка на радзіме. Да таго часу Фрыда ўжо была няздольнай самастойна рухацца, і на адкрыццё выставы яе прынеслі на бальнічным ложку. Неўзабаве з-за пачаўшайся гангрэны ёй ампутавалі правую нагу ніжэй за калена.

Памерла Фрыда Кало 13 ліпеня 1954 года ад запалення лёгкіх. Незадоўга да сваёй смерці яна пакінула апошні запіс у сваім дзённіку: *«Спадзяюся, што сыход будзе удалым, і я больш не вярнуся»*. Асобныя сябры Фрыды Кало меркавалі, што яна памерла з-за перадазіроўкі і яе смерць была невыпадковай. Тым не менш, доказаў гэтай версіі не існуе, анатаміраванне трупа не рабілася.

Развітанне з Фрыдай Кало адбывалася ў Палацы выяўленчых мастацтваў. На цырымоніі, акрамя Дыега Рыверы, прыстунічаў прэзідэнт Мексікі Ласара Кардэнас і шматлікія дзеячы мастацтва. Урна з яе прахам знаходзіцца ў яе былым доме *La Casa Azul* (Блакітны дом) у Кояакане. Сам дом зараз з’яўляецца музеем.

Характар
--------

Нягледзячы на прасякнутую болем і пакутамі жыццё, Фрыда Кало мела жывы і разняволены экстраверсіўны характар і яе гутарка была ўсеяна лаянкай. З’яўляючыся гарэзай у юнацтве, яна не страціла свой імпэт і ў сталым ўзросце. Кало шмат паліла, празмерна ўжывала спіртныя напоі (асабліва тэкілу), з’яўлялася адкрытай бісексуалкай, пела непрыстойныя песні і апавядала гасцям сваіх дзікіх вечарынак настолькі ж непрыстойныя жарты.

Творчасць
---------

Фрыда Кало (у цэнтры) і Дыега Рывера, фатаграфія Карла Ван Вехтэна, 1932
У працах Фрыды Кало прысутнічае моцны ўплыў народнага мексіканскага мастацтва, культуры дакалумбавых цывілізацый Амерыкі. Яе творчасць насычана сімваламі і фецішамі. Але ў ім прыкметны і ўплыў еўрапейскага жывапісу — у ранніх працах выразна праявілася захапленне Фрыды, напрыклад, Бацічэлі. У творчасці прысутнічае стылістыка наіўнага мастацтва. Значна паўплываў на стыль Фрыды Кало яе муж, мастак Дыега Рывера.

Спецыялісты мяркуюць, што 1940-я гады — гэта эпоха росквіту мастачкі, час яе самых цікавых і сталых твораў.

Жанр аўтапартрэту пераважае ў творчасці Фрыды Кало. У гэтых творах мастачка метафарычна адлюстроўвае падзеі свайго жыцця («Шпіталь Генры Форда», 1932, прыватны збор, Мехіка; «Аўтапартрэт з прысвячэннем Льву Троцкаму», 1937, Нацыянальны музей «Жанчыны ў мастацтве», Вашынгтон; «Две фрыды», 1939, Музей сучаснага мастацтва, Мехіка; «Марксізм ацаляе хворую», 1954, Дом-музей Фрыды Кало, Мехіка)

Яе творчасць, арыентаваная на жаночую тэматыку, стала сімвалам феміністычнага руху ў апошнія гады XX стагоддзя

### Выставы

У 2003 годзе выстаўка работ Фрыды Кало і яе фатаграфій прайшла ў Маскве.

Карціна «Карані» выстаўлялася ў 2005 годзе ў лонданскай галерэі «Tate», а персанальная выстаўка Кала у гэтым музеі стала адной з самых удалых у гісторыі галерэі: яе наведалі каля 370 тысяч чалавек.

### Кошт карцін

У пачатку 2006 года аўтапартрэт Фрыды «Карані» («Raices») эксперты ацанілі ў 7 міліёнаў долараў (першапачатковы кошт на аўкцыёне — 4 млн. фунтаў стэрлінгаў). Карціна была намалявана алеем на металічным лісце ў 1943 годзе (пасля паўторнага шлюбу з Дыега Рыверай). У гэтым жа годзе гэтая карціна была праданая за 5,6 міліёнаў долараў ЗША, што стала рэкордам сярод лацінаамерыканскіх твораў.

Рэкордам кошту карцін Кало застаецца яшчэ адзін аўтапартрэт 1929 году, прададзены ў 2000 годзе за 4,9 міліёнаў долараў (пры першапачатковай ацэнцы — 3 — 3,8 млн.).

Дом-музей
---------

Асноўны артыкул: **Дом-музей Фрыды Кало**
Дом у Каяакане быў пабудаваны за тры гады да нараджэння Фрыды на невялікім кавалку зямлі. Тоўстыя сцены знешняга фасаду, плоскі дах, адзін жылы паверх, планіроўка, пры якой пакоі заўсёды заставаліся халаднаватымі і ўсе адкрываліся ва ўнутраны дворык, — амаль ўзор дому ў каланіяльным стыле. Ён знаходзіўся ўсяго ў некалькіх кварталах ад цэнтральнай гарадской плошчы. Звонку дом на рагу вуліц Лондрэс і Альендэ выглядаў так, як і іншыя ў Кайяакане, старым жылым раёне на паўднёва-заходнім ускрайку прыгарада Мехіка. На працягу 30 гадоў выгляд дома не змяняўся, але Дыега і Фрыда зрабілі яго такім, якім ведаем яго мы: дом у пераважна сінім колеры з убранымі высокімі вокнамі, упрыгожаны ў традыцыйным індзейскім стыле, дом, напоўнены страсцю.

Уваход у дом ахоўваюць два гіганцкіх Юды. Іх фігуры ў дваццаць футаў вышынёй з папье-машэ робяць жэсты, як-бы запрашаючы адзін аднаго да размовы.

Унутры на працоўным стале Фрыды ляжаць палітры і пэндзлі так, быццам яна толькі што сама іх там пакінула. Каля ложка Дыега Рыверы ляжыць капялюш, яго працоўны халат і стаяць велічэзныя чаравікі. У вялікай вуглавой спальне знаходзіцца шкляная вітрына. Над ёю напісана: *«Тут 7 ліпеня 1910 году нарадзілася Фрыда Кало»*. Надпіс з’явіўся праз чатыры гады пасля смерці мастачкі, калі яе дом стаў музеям. На жаль, надпіс недакладны. Як напісана ў пасведчанні аб нараджэнні Фрыды, яна нарадзілася 6 ліпеня 1907. Але абраўшы нешта больш значнае, чым нікчэмныя факты, яна вырашыла, што нарадзілася не 1907 годзе, а ў 1910, у год пачатку Мексіканскай рэвалюцыі. Паколькі ў гады рэвалюцыйнага дзесяцігоддзя яна была дзіцём і жыла сярод хаосу і залітых крывёй вуліц Мехіка, то вырашыла, што нарадзілася разам з гэтай рэвалюцыяй.

Ярка-блакітныя і чырвоныя сцены дворыка упрыгожвае яшчэ адзін надпіс: *«Фрыда і Дыега жылі ў гэтым доме з 1929 па 1954 год»*. Яна адлюстроўвае сентыментальныя, ідэальныя адносіны да шлюбу, што зноў разыходзіцца з рэальнасцю. Да пездкі Дыега і Фрыды ў ЗША, дзе яны прабылі 4 гады (да 1934 года), у гэтым доме яны жылі вельмі мала. У 1934—1939 яны жылі ў двух дамах, пабудаваных спецыяльна для іх у жылым раёне Сан-Анхеле. Потым ішлі доўгія перыяды, калі, аддаючы перавагу незалежнаму жыццю ў студыі ў Сан-Анхеле, Дыега ўвогуле не жыў разам з фрыдай, не кажучы ўжо аб тым годзе, калі абодва мастака раз’язджаліся, развадзіліся і зноў браліся шлюбам. Абодва надпісы ўпрыгожылі рэчаіснасць. Як і сам музей, яны — частка легенды аб Фрыдзе.

Камерцыялізацыя імя
-------------------

У пачатку XXI стагоддзя венесуэльскі прадпрымальнік Карлас Дарада стварыў фонд *Frida Kahlo corporation*, якому родзічы вялікай мастачкі перадалі правы на камерцыйнае выкарыстанне імя Фрыды. На працягу некалькіх гадоў з’явіліся лінія касметыкі, марка тэкілы, ювелірныя вырабы, кераміка, карсэты і ніжняя бялізна, а таксама піва з імянем Фрыды Кало.

У мастацтве
-----------

Яскравая і неардынарная асоба Фрыды Кало знайшла сваё адлюстраванне ў творах літаратуры і кінематографа:

* У 2002 годзе быў зняты фільм «Фрыда», прысвечаны мастачцы. Ролю Фрыды Кало сыграла Сальма Хайэк.
* У 2005 годзе быў зняты неігравы арт-фільм «Фрыда на фоне Фрыды».
* У 1971 годзе выйшаў кароткамятражны фільм «Фрыда Кало», у 1982 годзе — дакументальны, у 2000 годзе — дакументальны фільм з серыі «Вялікія мастачкі», у 1976 годзе — «жыццё і смерць Фрыды Кало», у 2005 годзе — дакументальны «Жыццё і часы Фрыды Кало».
* У групы Alai Oli ёсць песня «Фрыда», прысвечаная Фрыдзе і Дыега.

Спадчына
--------

30 жніўня 2010 года Банк Мексікі выпусціў новую банкноту ў 500 песа, на адваротным баку якой знаходзілася выява Фрыды і яе карціна 1949 года, *Love’s Embrace of the Universe, Earth, (Mexico), I, Diego, and Mr. Xólotl*, а на вонкавым баку быў выяўлены яе муж Дыега. 6 ліпеня 2010 года, у гадавіну з дня нараджэння Фрыды ў яе гонар быў выпушчаны дудл.

21 сакавіка 2001 года Фрыда Кало стала першай мексіканскай жанчынай, чыя выява была размешчана на марцы ЗША.

У 1994 годзе амерыканскі джаз-флейціст і кампазітар Джэймс Ньютан выпусціў альбом, натхнёны Кало, пад назвай *Suite for Frida Kahlo*, на AudioQuest Music.

Гл. таксама
-----------

* Сюррэалізм
* Дыега Рывера
* 27792 Фрыдакало — астэроід, названы ў гонар мастачкі.

Зноскі
------

1. ↑  Museum of Modern Art online collection Праверана 4 снежня 2019.<a href='https://wikidata.org/wiki/Track:Q73268604'></a>
2. ↑  Frida Kahlo **(нявызн.)**.  Smithsonian.com. Архівавана з першакрыніцы 17 кастрычніка 2012. (англ.)
3. ↑  Фрыда — нямецкае імя ад слова «мір»(Friede/Frieden); «е» перастала згадвацца ў імені прыкладна з 1935 году
4. ↑  Herrera, Hayden (1983). *A Biografy of Frida Kahlo*. New York: HarperCollins. ISBN 978-0-06-008589-6.
5. ↑  Frida Kahlo by Adam G. Klein (англ.)
6. 1 2 3 4 5 6 7 8  Кало, Фрида // Большая российская энциклопедия. — 2008. — Т. 12. — С. 545. — ISBN 978-5-85270-343-9.
7. ↑  Hayden Herrera: *Frida. Biographie de Frida Kahlo.* Übersetzt aus den Englischen von Philippe Beaudoin. Editions Anne Carriére, Paris 1996, S. 20.
8. ↑  Frida Kahlo (1907-1954), Mexican Painter **(нявызн.)**.
9. ↑  Andrea, Kettelmann (1993). *Frida Kahlo: Pain and Passion*. Köln: Benedikt Tascher Verlag GmbH. p. 3. ISBN 3-8228-93-635-5. `{{cite book}}`: Праверце значэнне `|isbn=`: length (даведка)
10. ↑  Budrys, Valmantas (2006). "Neurological deficts in the Life and Work of Frida Kahlo". *European Neuroplogy*. **55** (1): 4–10. doi:10.1159/000091136. ISSN (print), ISSN 1421-9913 (Online) 0014-3022 (print), ISSN 1421-9913 (Online). PMID 16432301. `{{cite journal}}`: Невядомы параметр `|accesdate=` ігнараваны (прапануецца `|access-date=`) (даведка); Праверце значэнне `|issn=` (даведка)
11. ↑  Cruz, Barbara (1996). *Frida Kahlo: Portrait of a Mexican Painter*. Berkley Heights: Enslow. p. 9. ISBN 0-89490-765-4.
12. ↑  Andrea Kettenmann, *Frida Kahlo, 1907—1954: pain and passsion* page 27
13. ↑  Karl, Ruhrberg (2000). *Frida Kahlo: Art of the 20th century; Painting, Sculpture, New Media, Photografy*. Köln: Benedict Taschen Verlag GmbH. p. 745. ISBN 3-8228-5907-9. `{{cite book}}`: Тэкст "coauthorsManfred Schneckenburger; Christiane Fricke; Klaus Honnef" ігнараваны (даведка); Шаблон цытавання мае пусты невядомы параметр: `|autholink=` (даведка)
14. 1 2  Herrera, Hayden. *A Biografy of the frida Kahlo*. New York: HarperCo9llins\year=1983. ISBN 978-0-06-00859-89-6. `{{cite book}}`: Праверце значэнне `|isbn=`: length (даведка)
15. ↑  Hayden Herrera:*Frida. Biographie de Frida Kahlo.* Übersetzt aus dem Englischenvon Philipe Beaudoin. Edition Anne Carriére, Paris 1996, S. 9.
16. ↑  Herrera, Hayden (1983). A biography of Frida Kahlo. New York: HarperCollins. ISBN 978-0-06-008589-6
17. ↑  BuenoLatina Мексика: поступило в продажу пиво с изображением Фриды Кало
18. ↑  Фрыда Кало на сайце «Internet Movie Database» (англ.)
19. ↑  *Мария Кретинина*. В неигровом положении **(нявызн.)**. Архівавана з першакрыніцы 17 кастрычніка 2012. Праверана 1 лютага 2015.
20. ↑  Фрыда Кало на сайце «Internet Movie Database» (англ.)
21. ↑  Фрыда Кало на сайце «Internet Movie Database» (англ.)
22. ↑  Фрыда Кало на сайце «Internet Movie Database» (англ.)
23. ↑  Фрыда Кало на сайце «Internet Movie Database» (англ.)
24. ↑  Фрыда Кало на сайце «Internet Movie Database» (англ.)
25. ↑  Presentatión del nuevo billete de quinientos pesos **(нявызн.)**. *Bank of Mexico*. Архівавана з першакрыніцы 17 кастрычніка 2012. Праверана 21 студзеня 2022.
26. ↑  Kahlo Google logo **(нявызн.)**(недаступная спасылка).  Google. Архівавана з першакрыніцы 11 мая 2013. Праверана 1 лютага 2015.
27. ↑  Stamp Release No. 04-048 -Postal Service Continues Its Celebration of Fine arts With Frida Kahlo Stamp **(нявызн.)**(недаступная спасылка).  USPS. Архівавана з першакрыніцы 27 кастрычніка 2004. Праверана 1 лютага 2015.
28. ↑  suite for Frida Kahlo **(нявызн.)**. *Valley Entertainment*. Архівавана з першакрыніцы 17 кастрычніка 2012. Праверана 1 лютага 2015.
29. ↑  «База дадзеных малых касмічных цел JPL: Фрыда Кало» (англ.).

Літаратура
----------

* The diary of Frida Kahlo:an intimate self-portrait. — N.Y. 1995.
* *Teresa del Conte.* Vida del Frida Kahlo. — Mexico: Departamento Editorial, Secretaria de la Presidencia, 1976.
* *Teresa del Conde.* Frida Kahlo: La Pintora y el Mito. — Barcelona, 2002.
* *Drucker M.* Frioda Kahlo. — Albuqerque, 1995.
* Frida Kahlo, Diego Rivera and Mexikan Modernism. (Cat.). — S.F. 1996.
* Frida Kahlo (Cat.). — L. 2006.
* *Леклезио Ж.-М.* Диего и Фрида. — М.: КоЛибри, 2006. — ISBN 5-98720-015-6.
* *Кеттенманн А.* Фрида Кало: Страсть и боль. — М. 2006. — ISBN 5-9561-0191-1.
* *Prignitz-Poda H.* Frida Kahlo:life and Work. — N.Y. 2007.
* *Эррера Х.* фріда Кало. Viva lavida!. — М. 2004. — ISBN 5-699-05484-7.

Спасылкі
--------

* Лагатып Вікісховішча На Вікісховішчы ёсць медыяфайлы па тэме **Фрыда Кало**
* Поўная біяграфія Фрыды Кало і яе картыны Архівавана 5 студзеня 2010.
* Біяграфія і карціны Фрыды Кало
* ФРЫДЫ КАЛО
* Дзённік Фрыды Кало Архівавана 9 ліпеня 2013.
* Рэпрадукцыі карцін фрыды Кало Архівавана 2 кастрычніка 2010.
* Жыццё і смерць Фрыды Кало(недаступная спасылка)
* Фатаграфіі фрыды Кало і Дыега Рыверы

|  |  |
| --- | --- |
| ⚙️   У сацыяльных сетках | Twitter (ісп.) |
| Тэматычныя сайты | Discogs · Internet Movie Database · Internet Speculative Fiction Database · RKDartists |
| Слоўнікі і энцыклапедыі | Вялікая каталанская · Вялікая кітайская · Вялікая нарвежская · Вялікая расійская (старая версія) · Кругасвет · Britannica (онлайн) · Brockhaus · Notable Names Database · Universalis |
| Генеалогія і некрапалістыка | Find a Grave · gravsted.dk · WikiTree · Geni.com · Rodovid · genealogics.org |
| 

| Нарматыўны кантроль |
| --- |
| BIBSYS: 90131171 · BNC: a10108142 · BNE: XX1119271 · BNF: 12515307z · CiNii: DA04306476 · CONOR: 6328419 · GND: 11855932X · GTAA: 116385 · ICCU: CFIV091601 · ISNI: 0000000121477893 · LCCN: n82031966 · LNB: 000030097 · NDL: 00469205 · NKC: mzk2003175441 · NLA: 36449257 · NLG: 74462 · NLR: 000338004 · NLP: a0000001264020 · NSK: 000330552 · NTA: 069439052 · NUKAT: n00025034 · PTBNP: 1422608, 80781 · LIBRIS: 208820 · SUDOC: 027696707 · VIAF: 110981647 · ULAN: 500030701 |

 |